  Майя Бывальцева Удмуртилэн кунлыкезлы 100 ар тырмон аре элькунлэн шоркараз удмурт песянайлы синпелет пуктыны быгатозы. Та но мукет ӵектонъёсты эскеризы юбилеез пусъёнъя кенешонын 23-тӥ куартолэзе. Сое улосвыл кивалтэтлэн тӧроез Ярослав Семёнов ортчытӥз, ивортэ элькун тӧролэн но кивалтэтлэн пресс-службазы. Быдэсъясь тӧрлык ёзэсъёслэсь но интыысь аскивалтон ёзэсъёслэсь, тодосъя но мер огазеяськонъёслэсь радъясь комитетэ 60-лэсь трос ӵектонъёс вуизы. Со радъян, ивортодэт вӧлмытон но югдытон, лулчеберет но сӥё-дано ужрадъёс, озьы ик валтӥсь объектъёсты лэсьтон но выльдон пумысен дэмланъёс. Ваньмыз ужрадъёс элькунлэсь историяя но лулчеберетъя кылёсбурзэ, йӧскалык аспӧртэмлыксэ утёнэн но азинтонэн герӟаськемын. Ужась группалэн ёзчиосыз мерлык удысысь юртъёсты, лулчеберетъя ужъюртъёсты но спорт объектъёсты выльдон но лэсьтон, синпельёсты вӧлмытон, ивортодэт вӧлмытон ужпумъёсты но ӝутӥзы. Озьы ик Удмуртилэн кунлыкезлы даур тырмон аре, 2020-тӥ арын, элькунлэн шоркараз удмурт песянайлы синпелет пуктыны, озьы ик Федераци Кенешын, Кун Думаын но Россиысь Мер палатаын Удмуртилэсь нуналъёссэ ортчытыны ӵектонъёс чузъяськизы. Улосвыл тӧролэн но кивалтэтлэн администрацизылэн кивалтӥсез Сергей Смирнов пусйиз, юбилеез пусъён ужрадъёс мерлыклы но экономикалы пайда вайыны кулэ шуыса — со федерал уксёез кыскыса пуктэм выль объектъёс, озьы ик элькунын улӥсьёслэн умой мылкыдзы. Тодэ вайытом, 2017-тӥ арын 4-тӥ пӧсьтолэзе элькунлэн тӧроез «Удмуртилэн кунлыкезлы 100 ар тырмонэз пусъён сярысь» Косэтэз гожтӥз, соя усьтэм Радъясь комитетлэн ужась группаезлэсь ёзчиоссэ юнматӥзы. Отчы кивалтэтлэн ёзчиосыз, асьме улосвыллэсь Кун Думае быръем депутатъёс, Удмуртилэн Дано кунмуртъёсыз, предприятиослэн, но огазеяськонъёслэн ыстэм муртъёссы, лулчеберетъя ужъюртъёслэн, мер огазеяськонъёслэн, но ивор вӧлмытӥсь ёзэсъёслэн кивалтӥсьёссы пыризы. Ужась группаен кивалто элькунлэн тӧроез Александр Бречалов, «Удмурт Кенеш» огазеяськонлэн дано азьмуртэз Валентин Тубылов но П. И. Чайковскийлэнмузей-юртэзлэн кивалтӥсез Татьяна Неганова. Тегъёс: Мерлык Ижкар Удмуртия кивалтэт Удмуртилэнкунлыкезлы100ар  